
Az ártatlanság vélelme. Megjegyzések Arany János Ágnes asszony című balladájának értelmezéséhez

Kulcsszavak: hűtlenség; gyilkosság; szimbólum; bizonyíték; előítélet
Dolgozatomban Arany János Ágnes asszony című balladájának értelmezési síkjait vizsgálom meg Ágnes tisztaságát és ártatlanságát bizonyítandó. Ágnes kettős bűne a férje megölésében való részvétel és a férjéhez való hűtlenség, amelyek közül a dolgozatomban én Ágnes hűségességének kérdésére fókuszálnék a ballada hiátusainak, szimbolikájának, illetve a hűséges feleség és a bosszúálló szerető motívumának vizsgálatán keresztül. Az előtörténet és a balladai homályba vesző információk számos kérdést felvetnek Ágnes esetleges erkölcsi ártatlanságával kapcsolatban, illetve a szimbólumok egyetemes jelentései szemben állnak a nő bűnösségével és állítólagos paráznaságával. Tekintetbe véve a hűséges feleség toposzának megjelenését az irodalmi alkotásokban, Ágnes asszonyról is elképzelhető, hogy alakja ezzel párhuzamba állítható, s így az ő megítélése és a szerető motivációi is egészen más oldalról közelítendők meg, amely Ágnes gyilkosságban való bűnösségét is megkérdőjelezi.



